CELEX: C2004/217/42
Language: et
Date: 2004-08-28 00:00:00
Title: Kohtuasi T-189/04: Hagi, mille esitas 24. mail 2004 Christian van der Haegen Euroopa Majandus- ja Sotsiaalkomitee vastu

28.8.2004   
            
            
               ET
            
            
               Euroopa Liidu Teataja
            
            
               C 217/23
            
         Hagi, mille esitas 24. mail 2004 Christian van der Haegen Euroopa Majandus- ja Sotsiaalkomitee vastu
   (Kohtuasi T-189/04)
   (2004/C 217/42)
   Kohtuasja menetluse keel: prantsuse keel
   Euroopa Ühenduste Esimese Astme Kohus on saanud 24. mail 2004 hagi, mille on esitanud Euroopa Majandus- ja Sotsiaalkomitee vastu Christian van der Haegen, asukoht Brüssel, esindajad advokaat'd Sébastien Orlandi, Albert Coolen, Jean-Noël Louis ja Etienne Marchal, kohtudokumentide kättetoimetamise aadress Luksemburgis.
   Hageja palub esimese astme kohtul:
   
               —
            
            
               tühistada sisekonkursi CESE/C/02/03 komisjoni otsus, millega keelduti hagejat lubamast konkursi katsetele;
            
         
               —
            
            
               jätta kohtukulud kostja kanda.
            
         Õiguslikud alused ja peamised argumendid
   Kõnealuses konkursiteadaandes oli ühe katsetele lubamise tingimusena kehtestatud nõue, et igal kandidaadil peab olema vähemalt viieaastane Euroopa institutsioonides töötamise kogemus, millest vähemalt neli aastat peab olema töötatud majandus- ja sotsiaalkomitees ja/või regioonide komitees. Konkursi esimeses osas, kuhu hageja kandideeris, nõuti konkursiteadaandes täiendavalt, et nõutud töökogemusest peab summaarselt kolm aastat olema seotud konkursi raames taotletava töö iseloomuga.
   Hageja, kellel oli rikkalik ja mitmekesine EL eri institutsioonides töötamise kogemus, väitis oma hagi toetuseks, et konkursiteadaanne oli ebaseaduslik ja sellega rikuti põhikirja artiklit 27 ning võrdse kohtlemise ja mittediskrimineerimise põhimõtet, kuna millegagi ei ole põhjendatud üksnes majandus- ja sotsiaalkomitees ja/või regioonide komitees saadud töökogemuse nõue, välistades sellega töötamise teistes EL institutsioonides.